Els “retrats i més” de l’artista Tula Leal estaran durant el mes d’agost a la Casa de Cultura
2025-07-24

La fotografia deixarà pas a la pintura, durant el mes d’agost, a la Sala d’Exposicions de la Casa de Cultura de Burjassot. L’artista venezonala però establida a València Thais “Tula” Leal presenta la seua mostra pictòrica “Retrats i més”, la qual podrà contemplar-se a la Sala, del 30 de juliol al 31 d’agost, de dilluns a divendres, de 8h a 14h.

Nascuda a Caracas (Veneçuela), Tula va cursar estudis d’Escultura, Pintura i Promoció Cultural a les Escoles Angelina Curiel, Armando Reverón i USB respectivament. Ha participat en més de 50 exposicions col·lectives, al voltant del món. Té tres exposicions individuals i ha rebut diversos premis i reconeixements. Tula va treballar, durant vint anys, com a mestra de pintura i escultura, alhora que alternava les classes a l’aula amb el seu treball personal en el seu taller de Chacao, a Caracas.

Segons la pròpia artista, la seua obra actual s’inclou dins de l’Expressionisme Pop, amb reminiscències també procedents Fauvisme.

Atés el nom de l’exposició, s’intueix que bona part dels llenços que penge Tula Leal a Burjassot seran retrats, però també sabem que aquests els combinarà amb imatges d’animals. En tots ells, el color intens serà protagonista.